Kruger-wildtuin grondeis afgehandelPres. Jacob Zuma tydens die oorhandigingsviering van die Kruger-wildtuin grondeis op 21 Mei 2016 (Foto: Presidensie, Twitter) Honderde gesinne, wie se onteiende grond nou deel vorm van die Kruger-wildtuin, ontvang ŉ gesamentlike vergoeding van R84 miljoen. Pres. Jacob Zuma het Saterdag, tydens die skikking en oorhandigingsviering in Ehlanzeni, Mpumalanga, gesê ses gemeenskappe, drie van Limpopo en drie van Mpumalanga, ontvang die vergoeding. “Alhoewel die Kruger-wildtuin as ŉ bewaringsvlagskip beskou word, is die skat ook ŉ kollektiewe heugenis, kultuur en tradisie vir diegene wat van hul grond ontneem is,” het Zuma gesê. “Die eise wat afgehandel word, is deel van verskeie grondeise wat deur verskillende gemeenskappe van Limpopo en Mpumalanga ingedien is ten opsigte van die wildtuin.” Hy het gesê die eise is voor die eerste sperdatum in 1998 ingedien. “Die eise word afgehandel kragtens ŉ kabinetsbesluit in 2008 wat betref billike regstelling as die enigste opsie om alle grondeise op die Kruger-wildtuin af te handel.” Toeskouers tydens die oorhandigingsviering van die Kruger-wildtuin grondeis op 21 Mei 2016 (Foto: Presidensie, Twitter) Die kabinet het die status van die Kruger-wildtuin as ŉ nasionale en internasionale bate in ag geneem, wat bewaar moet word tot voordeel van die hele land. Die besluit het die weg gebaan vir ŉ gesprek met die betrokke gemeenskappe, en het tot die afhandeling van die eise gelei. Die eise word in twee fases afgehandel, waar fase een die toekenning van finansiële vergoeding behels en fase twee ŉ begunstigingskema om ekonomiese aktiwiteite binne die betrokke munisipale gebiede te bevorder. “Ons ken vandag R84 miljoen toe aan ses gemeenskappe, as deel van hul eis op die Kruger-wildtuin ten opsigte van 318 000 hektaar grond,” het Zuma gesê. In Mpumalanga ontvang die Mhlanganisweni-gemeenskap en Sibuyi-familie (116 huishoudings) R12,8 miljoen; die Mathebula Ngirivhane-gemeenskap met 135 huishoudings ontvang R15 miljoen; en die Mahashi-gemeenskap met 191 huishoudings ontvang R21 miljoen. Twee uitstaande eise vir die Phabeni- en Gomondwane-gemeenskappe word nog hanteer. In Limpopo ontvang die Madonsi/Nwazekuzeku-gemeenskap met 135 huishoudings R14,9 miljoen; die Ndindani-gemeenskap met 52 huishoudings ontvang R5,7 miljoen; en die Muyexe-gemeenskap met 128 huishoudings ontvang R14,2 miljoen. Ander uitstaande eise word steeds hanteer vir die gemeenskappe van Makahane-Marithenga; Makhuva Mathebula; en Baphalaborwa, wat Baphalaborwa ba Mashishimale, Baphalaborwa ba Maseke, Baphalaborwa ba Selwane en Baphalaborwa ba Makhushane insluit. “Die skikkingsmodel neem ook die beduidende waarde van die Kruger-wildtuin as ŉ tuiste vir ongeëwenaarde diversiteit van die natuur en wild in gedagte en poog om dié nasionale monument vir toekomstige generasies te bewaar,” het Zuma gesê. “Die skikkingsmodel sal gevolglik die baie belangrike rol van bewaring in ag neem.” Lees Zuma se volledige toespraak